[{"text_idx": "#000001", "text": "Al la Zamenhoffesto venis c\u0302irkau\u0306 60 personoj. Denove venis polaj geamikoj el Szczecin kaj Zielona Go\u0301ra, sed ankau\u0306 el la regiono de Lublin kaj Silezio, el Moskvo \u2013 kaj ec\u0302 el la fora Brazilo venis kvar homoj. La \u201deksteraj\u201d gastoj estis petataj saluti la c\u0302eestantojn. Krome menciindas la c\u0302eesto de amikoj de la planlingvo Ido."}, {"text_idx": "#000002", "text": "Okaze de la tradicia festprelego Ralf Fro\u0308hlich ricevis la bons\u0302ancon prezenti sian unikan projekton en la iama stacidomo de la vilag\u0302o Halbe. G\u0302ia nomo estas \u201cEsperanto-stacio\u201d. Tie jam okazis pluraj arang\u0302oj kaj kursoj, kaj laboremuloj povis renovigi la konstruaj\u0302on, kiu cetere havas interesan najbaron, nome unu el la tielnomataj \u201cImperiestraj Stacidomoj\u201d. Ekzistas fruktedona kunlaboro, kiel mi mem spertis."}, {"text_idx": "#000004", "text": "Fritz Wollenberg prezentis la ekspozicion pri la dekjarig\u0302o de la Zamenhofparko, kiu situas en la Berlina urbodistrikto Lichtenberg. Estis la lasta tago de tiu tre interesa ekspozicio en la konstruaj\u0302o Orang\u0302erio. Pro tio Wollenberg invitis al gvidado."}, {"text_idx": "#000007", "text": "Ronald Schindler invitis al la pollanda-germana-fervojista Esperanto-Kongreso, kiu okazos dum Pentekosto 2020 kaj la sekvonta semajno en la \u201cDuobla urbo\u201d Frankfurto c\u0302e Odro kaj S\u0142ubice. La c\u0302eestantoj ricevis informojn pri la historio, kongresejoj kaj tranokteblecoj."}, {"text_idx": "#000008", "text": "Ne mankis koncerteto. C\u0302i-jare ni sukcesis inviti triopon, kiu konsistis el Birke Dockhorn, Bertilo Wennergren kaj \u2013 kiel surpriza gasto \u2013 Alena Adler el Usono. Tre altkvalite ili prezentis originajn kaj tradukitajn kantojn, parte el mondkonataj muzikteatraj\u0302oj."}, {"text_idx": "#000010", "text": "Halina el Szczecin instigis la partoprenantojn al kantado en Esperanto kaj en la pola lingvo. Por sia programero s\u0302i pertrajne kunportis tre pezan akordeonon."}, {"text_idx": "#000011", "text": "Dum la tuta arang\u0302o okazis la jam tradicia kafumado, la unika libroservo de Johano Pachter kaj la jam menciita ekspozicio pri la Zamenhofparko."}, {"text_idx": "#000012", "text": "Multan dankon al c\u0302iuj kunagintoj kaj helpintoj por ornami la salonon."}, {"text_idx": "#000013", "text": "La sekvontan Zamenhoffeston ni jam fiksis en la sama salono por la 19a de decembro 2020. Do jam notu la daton por certigi vian partoprenon!"}]